Il-programm tal-Ordinazzjoni Episkopali ta' Mons. Joseph Galea-Curmi. Il‐Ġimgħa, 3 ta' Awwissu 2018 ‐ Velja ta' talb fil‐knisja parrokkjali ta' San Ġużepp Ħaddiem, Birkirkara 7:30 p.m. L‐Arċisqof Charles J. Scicluna jmexxi velja ta' talb bi tħejjija għall‐Ordinazzjoni Episkopali tal‐Isqof Awżilarju l‐ġdid ta' Malta. Matul il‐velja, Mons. Joseph Galea‐Curmi jagħmel l‐istqarrija tal‐fidi u jieħu l‐ġurament tal‐fedeltà. Jieħu sehem ukoll in‐Nunzju Appostoliku, l‐Arċisqof Alessandro D'Errico. Matul il‐velja l‐Arċisqof Scicluna jbierek l‐insinji episkopali (il‐baklu, il‐mitra u ċ‐ċurkett) li ser jintużaw l‐għada waqt l‐Ordinazzjoni Episkopali. Il‐velja ta' talb ser tixxandar 'live' fuq il‐YouTube Channel tal‐Arċidjoċesi ta' Malta. Is‐Sibt, 4 ta' Awwissu 2018 – L‐Ordinazzjoni Episkopali fil‐Katidral tal‐Imdina 6:40 p.m. L‐Arċisqof ta' Malta u l‐Isqfijiet l‐oħra flimkien mal‐Isqof Elett jimxu mill‐Palazz tal‐Arċisqof sal‐Katidral tal‐Imdina fejn jiġu milqugħa mill‐membri tal‐Kapitlu Metropolitan. L‐Arċisqof u l‐Isqof Elett jimxu sal‐kappella tas‐Santissmu Sagrament għal mument qasir ta' talb. 7:00 p.m. Tibda l‐Quddiesa Solenni tal‐Ordinazzjoni mmexxija mill‐Arċisqof Charles J. Scicluna. L‐Isqfijiet Koordinanti huma l‐Arċisqof Emeritu Mons. Pawlu Cremona O.P. u l‐Isqof ta' Għawdex Mons. Mario Grech. Il‐Quddiesa ser tixxandar 'live' fuq TVM2 u fuq il‐YouTube Channel tal‐Arċidjoċesi ta' Malta. Is‐Sibt, 11 ta' Awwissu 2018 – Quddiesa ta' Radd il‐Ħajr fil‐knisja parrokkjali ta' Ħal Balzan 7:00 p.m. L‐Isqof Awżiljarju jmexxi Quddiesa ta' Radd il‐Ħajr lil Alla mal‐komunità ta' Ħal Balzan fejn ilu jagħti servizz pastorali għal dawn l‐aħħar 27 sena. Arranġamenti għat-trasport għall-ordinazzjoni episkopali Il‐Kurja tal‐Arċisqof qed torganizza servizz ta' park and ride b'xejn lil kull min jixtieq jattendi għall‐Quddiesa tal‐Ordinazzjoni Episkopali, mis‐Seminarju tal‐Arċisqof, Tal‐Virtù, sal‐Imdina, u lura. Is‐servizz jibda mis‐Seminarju fil‐5:30 p.m., u lura mill‐Imdina fl‐10:30 p.m. Kull min jixtieq jagħmel użu minn dan is‐servizz għandu jaħseb kmieni u wkoll jibgħat SMS fuq 79747300 bl-isem u l-kunjom ta' kull persuna li ser tuża dan is-servizz.
Il-programm tal-Ordinazzjoni Episkopali ta' Mons. Joseph Galea-Curmi